Аэропортка 20 минутта барып җитәчәкбез?

	«Россия тимер юллары» яңа интермодаль рейс өчен быел 2,6 миллиард сум акча сарыф итә. Маршрут тимер юл станциясеннән «Казан» аэропортына кадәр сузылачак. Гомумән алганда, проект 8 миллиард сумга төшә. Горький тимер юллары җитәчәкчесе Анатолий Лесун сүзләренә караганда, коммуникацияләр 15 майда ук сузыла башлаячак. Эш бер үк вакытта берничә юнәлештә планлаштырыла. Проект 2013 елдагы Универсиага кадәр өлгертү күздә тотыла.	 Әлеге мәсьәләгә багышланган киңәшмәдә ТР Президенты Рөстәм Миңнеханов аэроэкспрессларның тизлеге сәгатенә 140 км буласын хәбәр итте. Элек халык аэропортка таксида йә шактый зур интервал белән йөри торган автобусларда килә иде. Хәзер бер-ике сәгатьлек вакыт 20 минутка гына калачак!

Тиз йөрешле поезд җил-яңгырдан саклар өчен, махсус түбә белән төреп алыначак. Электричкаларны да аның яныннан читкәрәк күчерү күздә тотыла. Шуңа тимер юлларының хәзерге 23,5 км өлеше яңартылып, кабатан 2,8 км салынырга тиеш. Проектта 7 платформа төзелеше дә исәпкә алынган.
  
	---	
Интертат.ру

	№ --- | 06.05.2011	


